‘Dit het só vinnig gebeur,’ sê pa na peuter brandKlein Johnny Pienaar in die hospitaal. (Foto: Verskaf) ŉ Ouerpaar van Vanderbijlpark in Gauteng het ŉ moeilike week agter die rug nadat hulle 18 maande oue peuter Maandag ernstige brandwonde opgedoen het toe hy per ongeluk in vuurwarm badwater by sy ouerhuis beland het. Klein Johnny Pienaar is tans onder verdowing in die brandeenheid van ŉ hospitaal in Witbank, Mpumalanga, nadat hy aan die begin van die week met eerste- en tweedegraadse brandwonde aanvanklik in ‘n hospitaal in die Vaaldriehoek opgeneem en toe later na die hospitaal in Witbank oorgeplaas is, vertel John Pienaar, Johnny se pa, Donderdag aan Maroela Media. “Dit was ŉ fratsongeluk. Dit het gevoel soos ŉ kwessie van 10 sekondes toe hoor ons hom huil. Dit het só vinnig gebeur.” Volgens John was hy Maandag vroegaand besig om badwater in die badkamer te tap toe sy vrou hom uit die kombuis geroep het. “Boeta was saam met mamma in die kombuis.” Hy vertel dat hulle net begin gesels het, toe Johnny binne ’n kwessie van oomblikke onder hulle oë verdwyn en in die badwater beland het. Sy pa het hom dadelik te hulp gesnel en in koue water gedruk voordat hy hospitaal toe gehaas is. Johnny het veral slegte brandwonde aan die linkerkant van sy lyfie opgedoen met die meeste skade aan sy bors, linkerbeen en rug. Later sou sy ouers hoor dat dié kleinding brandwonde oor 57% van sy lyfie in die voorval opgedoen het. John verduidelik dat dokters die afgelope paar dae kunsmatige vel oor Johnny se brandwonde gesit het en dat nuwe vel veronderstel is om onder dié vel aan te groei. “Ons is nog so geskok. Vir nou konsentreer ons net op wat vorentoe voorlê. Dit help nie ons verwyt of blameer oor hoe dit gebeur het nie. Dit was maar ŉ fratsongeluk.” Johnny sal na verwagting ten minste die volgende twee maande in die hospitaal moet deurbring aangesien brandslagoffers na verwagting een dag vir elke persentasie wat hul gebrand het, in die hospitaal moet aansterk. Hy vertel dat dit egter geleidelik beter gaan met Johnny en dat dié blondekopseuntjie genadiglik nie ŉ terugslag beleef het nie. Die egpaar ontvang ook baie ondersteuning. “Dit was ŉ moeilike week en ons gaan nog ŉ rukkie hier wees,” het sy pa bygevoeg.